Z toho vidno, že regulačná štruktúra pre technické opatrenia je v súčasnosti mimoriadne zložitá a do istej miery nesúvislá. Z retrospektívneho hodnotenia vypracovaného na podporu tohto návrhu vyplynulo, že súčasné technické opatrenia prevažne neprispeli k dosiahnutiu cieľov predchádzajúcej spoločnej rybárskej politiky – nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu. V niektorých morských oblastiach sa to prejavuje zreteľnejšie než v iných (napríklad severovýchodný Atlantik), celkovo však legislatíva v tejto oblasti vzbudzuje dojem súboru početných, zložitých a neúčinných predpisov obsiahnutých v nepružnej štruktúre riadenia.

Pred nadobudnutím platnosti Zmluvy o fungovaní Európskej únie (ZFEÚ) boli technické opatrenia súčasťou nariadení o rybolovných možnostiach, ktorými sa stanovuje ročný TAC (total allowable catches, celkový povolený výlov) a kvóty v severovýchodnom Atlantiku, Baltskom mori a Čiernom mori, ako aj pre hlbokomorské druhy. Ide o rôznorodú skupinu pôvodne dočasných technických opatrení, ktorá obsahuje rôzne opatrenia špecifické pre jednotlivé regióny a výnimky zo všeobecných ustanovení uvedených v ostatných nariadeniach. Po prijatí ZFEÚ už nebolo možné zahrnúť takéto opatrenia do nariadení o rybolovných možnostiach, s výnimkou opatrení s priamou funkčnou väzbou na obmedzenia výlovu pre konkrétnu populáciu alebo populácie rýb. Nariadenia o rybolovných možnostiach preto v súčasnosti obsahujú len obmedzený počet takýchto opatrení. Napríklad pri západnom pobreží Írska existuje oblasť zákazu rybolovu na účely ochrany homára štíhleho (Nephrops norvegicus) súvisiaca s TAC pre tento druh v danej oblasti. Do nariadení o rybolovných možnostiach pre severovýchodný Atlantik sú ako dočasné opatrenia zahrnuté aj opatrenia súvisiace s inými organizáciami RFMO, ako je Komisia pre rybolov v severovýchodnom Atlantiku (NEAFC) a Organizácia pre rybolov v severozápadnom Atlantiku (NAFO).

3.Zabezpečenie súladu rybolovných činností so širším ekologickým hľadiskom bude závisieť od uplatňovania technických opatrení, ktorými sa minimalizuje vplyv rybárskeho výstroja na ekosystémy (napr. opatrenia na zmiernenie vplyvu alebo oblasti zákazu rybolovu). Technické opatrenia musia konkrétne prispieť k dosiahnutiu dobrého environmentálneho stavu so zreteľom na štyri z jedenástich deskriptorov uvedených v smernici Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii): biodiverzita sa zachováva (deskriptor 1); populácie všetkých rýb, mäkkýšov a kôrovcov využívaných na komerčné účely sú v rámci bezpečných biologických limitov a vykazujú rozdelenie podľa veku populácie a veľkosti svedčiace o jej dobrom stave (deskriptor 3); všetky zložky morských potravinových reťazcov sa vyskytujú v normálnej abundancii a diverzite (deskriptor 4); zachováva sa integrita morského dna (deskriptor 6). Hlavnou výzvou bude vytvorenie rámca pre vykonávanie takýchto opatrení takým spôsobom, ktorý čo najúčinnejšie ochráni najohrozenejšie druhy, citlivé biotopy a oblasti vyžadujúce ochranu.

Pomerne negatívne vnímanie súčasných technických opatrení sa potvrdilo aj na rokovaniach o novej SRP na základe všeobecnej zhody členských štátov, zainteresovaných strán a Európskeho parlamentu. A to napriek skutočnosti, že za uplynulých desať rokov sa nedosiahla žiadna politická dohoda o novom balíku opatrení, keďže predchádzajúce návrhy Komisie z roku 2002 a 2008 neboli z viacerých dôvodov úspešné. Členské štáty argumentovali tým, že znenie predpisov sa príliš skomplikovalo, je náročné na výklad a v návrhoch sa dostatočne neriešia najzávažnejšie problémy. Zainteresované strany argumentovali tým, že sa s nimi nevykonali konzultácie v dostatočnom počte a že pravidlá prekročili rámec jednoduchej konsolidácie existujúcich opatrení. Úspešné neboli dokonca ani snahy o zosúladenie nariadení o technických opatreniach pre severovýchodný Atlantik, Baltské a Stredozemné more so Zmluvou o fungovaní Európskej únie (ZFEÚ), keďže rokovania mali tendenciu odkláňať sa od zosúladenia k podrobnému predmetu nariadení.

5.Nedostatočné zapojenie kľúčových zainteresovaných strán do rozhodovacieho procesu: Technické opatrenia sú založené na negatívnych, najmä donucovacích stimuloch v hierarchickom systéme riadenia (t. j. zhora nadol namiesto zdola nahor). To u rybárov a zainteresovaných strán vyvoláva dojem, že nie sú súčasťou procesu. Rybári sa domnievajú, že technické opatrenia sú nepraktické, nepredstavujú aktuálne rybárske postupy a niekedy sú protichodné.

Verejná internetová konzultácia sa konala od januára do mája 2014. Najdôležitejšie zainteresované strany (t. j. členské štáty, Európsky parlament, poradné rady, odvetvie rybárstva a mimovládne organizácie) sa na nej intenzívne podieľali. Dospelo sa k týmto hlavným záverom, ktoré sa do veľkej miery zhodovali so zisteniami retrospektívneho aj vyhliadkového hodnotenia:

Z vyhliadkového hodnotenia vyplynulo, že pokiaľ sa majú vyriešiť problémy týkajúce sa kontroly a presadzovania, najlepšou koncepciou budúcich technických opatrení by mohlo byť riadenie orientované na výsledky V rámci takejto koncepcie by sa mala obmedziť potreba viacerých normatívnych nariadení o technických opatreniach.

Retrospektívnym hodnotením sa potvrdilo, že súčasné technické opatrenia sú príliš komplikované a do veľkej miery neúčinné. Nie sú v nich stanovené jasné, presne vymedzené ciele a zámery, ani neposkytujú pozitívne stimuly, ktoré by odmeňovali zodpovedné postupy a nabádali na dodržiavanie predpisov. Kontrola opatrení je nákladná a riadiaca štruktúra, v ktorej sa v súčasnosti uplatňujú, je nepružná a funguje prevažne zhora nadol, pričom sa uskutočňuje málo konzultácií so zainteresovanými stranami.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Týmto návrhom sa menia existujúce opatrenia, takže v súvislosti so zásadou proporcionality nevznikajú žiadne pochybnosti. Navrhované opatrenia sú v súlade so zásadou proporcionality, keďže sú primerané a potrebné. Na dosiahnutie požadovaných politických cieľov nie sú dostupné žiadne menej reštriktívne opatrenia.

4.Regionalizácia je dôležitou príležitosťou na zjednodušenie nariadení o technických opatreniach.

5.Uprednostňuje sa rámcová koncepcia. Mala by obsahovať všeobecné ciele a minimálne spoločné normy, ktoré sa majú uplatňovať v celej EÚ. Mala by tiež obsahovať ochranné opatrenia, ktorými sa zabezpečí možnosť riešení v prípade výskytu problémov v odvetví.

6.V minulosti sa podarilo dosiahnuť zlepšenie selektívnosti vďaka zosúladeniu stimulačných štruktúr s cieľmi v oblasti riadenia. Takéto štruktúry treba zahrnúť do každého nového regulačného rámca pre technické opatrenia.

Okrem verejnej konzultácie sa od roku 2011 do začiatku roku 2015 uskutočnilo viacero seminárov, konzultácií a stretnutí s hlavnými zainteresovanými stranami. Kombinácia verejnej konzultácie a rozsiahleho následného dialógu s kľúčovými zainteresovanými stranami (t. j. odvetvím rybolovu, mimovládnymi organizáciami a členskými štátmi) je zárukou, že vyjadrené názory v plnej miere zodpovedajú rôznym skupinám zainteresovaných strán.

•Získavanie a využívanie odborných znalostí

V októbri 2012, marci 2013 a marci 2015 boli zvolané tri zasadnutia pracovnej skupiny expertov (EWG) Vedeckého, technického a hospodárskeho výboru pre rybárstvo (STECF). Účelom uvedených zasadnutí bolo preskúmať potenciál technických opatrení ako nástroja riadenia v rámci SRP. Zistenia uvedené v správach z týchto zasadnutí pomohli vymedziť možnosti zvažované v rámci vykonaného vyhliadkového hodnotenia a poskytli informácie pre vypracovanie návrhu.

Okrem týchto zasadnutí bolo výboru STECF, ako aj Medzinárodnej rade pre výskum mora (ICES) predložených niekoľko ad hoc otázok ku konkrétnym záležitostiam súvisiacim so selektívnosťou rybárskeho výstroja, nahradením pravidiel týkajúcich sa veľkosti ôk siete a zložení úlovkov, vedľajšími úlovkami morských cicavcov a ďalších chránených druhov, ako aj existujúcimi oblasťami zákazu a obmedzenia rybolovu. Tieto otázky poslúžili aj ako usmernia pre prípravu návrhu.

•Posúdenie vplyvu

Uskutočnilo sa posúdenie vplyvu, v ktorom sa zohľadnili informácie od verejnosti a z následných cielených konzultácií, retrospektívneho aj vyhliadkového hodnotenia, odborného poradenstva, pripomienok riadiacej skupiny pre posúdenie vplyvu zriadenej na účely podpory tejto iniciatívy a od výboru pre kontrolu regulácie.

Pri posudzovaní vplyvu sa porovnávali tri možnosti politiky a jedna čiastková možnosť so základným scenárom, keďže ide o možnosti, ktoré s najväčšou pravdepodobnosťou povedú k dosiahnutiu stanovených cieľov a vyriešeniu zistených problémov.

–Základný scenár: Súčasné predpisy, ktorých ústredným prvkom je SRP, zostávajú v platnosti a sú rozpracované v sériách technických a iných ochranných nariadení týkajúcich sa SRP. V základnom scenári by sa zohľadnili posledné zmeny, ktorými sa odstraňujú právne rozpory s novými záväzkami vyplývajúcimi zo SRP (povinnosť vylodiť úlovky a zosúladenie so ZFEÚ, pokiaľ ide o stanovenie súčasných právomocí Komisie). Regionalizácia technických opatrení by sa uskutočnila prostredníctvom plánov pre odhadzovanie úlovkov alebo viacročných plánov, pričom by sa rozšírila „sieť“ nariadení a doplnili sa ďalšie, nové predpisy, ktorými sa stanovujú výnimky z existujúcich technických predpisov alebo sa nimi tieto predpisy menia.

–Konsolidácia: Nové nariadenie s obmedzeným rozsahom pôsobnosti konsolidujúce v jednom nariadení spoločné predpisy pre všetky druhy rybolovu vo všetkých oblastiach (napr. všeobecný zákaz určitých rybolovných metód). Spoločné pravidlá (na základe postupu spolurozhodovania) by boli oddelené od pravidiel s potenciálom pre regionalizáciu. Tieto technické predpisy by sa zachovali v existujúcich nariadeniach (spolurozhodovanie a akty Komisie). Začlenili by sa všetky posledné zmeny alebo úpravy nariadení a nariadenia by sa zosúladili so ZFEÚ. Regionalizácia technických opatrení by sa uskutočnila prostredníctvom plánov pre odhadzovanie úlovkov, ktoré by Komisia prijala ako delegované akty, a prostredníctvom delegovaných aktov prijatých Komisiou na základe nových viacročných plánov prijatých postupom spolurozhodovania. Týmito delegovanými aktmi by sa zaviedli (dočasné) výnimky z existujúcich predpisov a ich zmeny. Regionalizácia by sa uskutočnila v prípade, keby členské štáty dočasne predkladali spoločné odporúčania týkajúce sa plánov pre odhadzovanie úlovkov na obdobie maximálne 3 rokov. Po uplynutí tohto obdobia by si zachovanie výnimiek vyžiadalo prijatie delegovaných aktov, ktoré sa prijímajú na základe právomocí vo viacročnom pláne EÚ.

–Rámcová koncepcia: Nové rámcové nariadenie obsahujúce a) všeobecné ustanovenia (rozsah pôsobnosti, ciele, hlavné zásady) a vymedzenie očakávaných výsledkov a príslušných noriem, b) spoločné pravidlá a technické ustanovenia (ako v možnosti 1) a c) základné normy (podľa regiónov) zodpovedajúce zisteným výsledkom, ktoré by v súvislosti s regionalizáciou fungovali ako východiskové opatrenia. Základné normy by sa zakladali na podstate existujúcich predpisov a v zásade by nahradili súčasné predpisy týkajúce sa veľkosti ôk siete a zloženia úlovku, súčasné minimálne veľkosti by sa nimi zmenili na ochranné referenčné veľkosti, zachovali by sa v nich zákazy rybolovu potrebné na ochranu juvenilných rýb a neresiacich sa húfov, ako aj všetky ostatné technické predpisy špecifické pre jednotlivé regióny. Prepracovala by sa štruktúra (jedno nariadenie namiesto viacerých nariadení). Mnohé existujúce ustanovenia by sa zrušili a začlenili by sa do nového rámca a/alebo racionalizovali. Základné a štandardné technické opatrenia, ktoré zodpovedajú týmto cieľom by sa uplatňovali do vypracovania regionalizovaných opatrenia a ich začlenenia do práva Únie (prostredníctvom delegovaných aktov). Keby sa nevypracovali žiadne regionálne opatrenia, základné opatrenia by naďalej fungovali ako štandardné predpisy. Členské štáty by mali možnosť, aby sa v rámci regionalizácie viac odklonili od prísnejších technických predpisov (štandardných opatrení) smerom k pružnejšej koncepcii riadenia orientovanej na výsledky a dosiahli tak zamýšľané výsledky a ciele plánu.

–Rámec bez základných opatrení: Zachovali by sa hlavné prvky rámca okrem základných opatrení. Zahrnulo by sa splnomocnenie na vypracovanie špecifických opatrení v rámci regionalizácie. Takéto splnomocnenie by umožnilo stanoviť opatrenia, ktoré sú na regionálnej úrovni potrebné na dosiahnutie cieľa SRP delegovanými aktmi ako súčasti plánov pre odhadzovanie úlovkov a viacročných plánov.

–Eliminácia existujúcich predpisov: Väčšina existujúcich nariadení obsahujúcich technické opatrenia by sa okamžite zrušila a v platnosti by zostali len základné opatrenia na ochranu prírody. Všetky technické opatrenia potrebné v dlhodobom horizonte by sa vypracovali regionálne v rámci viacročných plánov (s možnosťou dočasného začlenenia technických opatrení do plánov pre odhadzovanie úlovkov v krátkodobom horizonte). V rámci tejto možnosti by neexistovalo žiadne rámcové nariadenie.

Porovnanie možností

Rámcová koncepcia so základnými normami bola hodnotená ako koncepcia, ktorá najlepšie prispeje k dosiahnutiu stanovených cieľov a poskytne primeranú úroveň ochrany, v ktorej sa budú naďalej dosahovať ciele ochrany a súčasne sa bude rozvíjať regionalizácia. V dlhodobom horizonte (najneskôr do roku 2022) má za cieľ začleniť do regionálnych plánov prípadne potrebné technické opatrenia. Táto koncepcia má najlepšie predpoklady na zvládnutie prechodu k regionalizácii v období do roku 2022.

Rámec bez základných noriem a eliminácia technických opatrení by priniesli okamžité zjednodušenie technických opatrení, čo by bolo v prospech odvetvia rybolovu, obe možnosti sú však rizikovejšie. Predstavujú zásadnú zmenu v riadení, z ktorej vyplýva presun dôkazného bremena na všetkých rybárov (a členské štáty). V oboch možnostiach sa vychádza z toho, že rybári zdokumentujú a transparentne preukážu, že spĺňajú všeobecné ciele a dohodnuté výsledky (v rámci SRP) a konkrétne ciele a výsledky uvedené vo viacročných plánoch. Opierajú sa o okamžité zmeny v správaní rybárov, vzájomný tlak a samoreguláciu s cieľom zabezpečiť, že neprevážia neselektívne rybolovné postupy. Členské štáty, niektoré časti odvetvia a mimovládne organizácie sa zdráhajú ísť týmto smerom, prinajmenšom v krátkodobom horizonte.

Najmenej uprednostňovanou možnosťou je konsolidácia technických opatrení. V jej rámci by sa zachovali súčasné zložité regulačné štruktúry a neposkytli by sa jasné stimuly pre zainteresované strany, ktoré by prekročili rámec základného scenára. Táto možnosť tiež nie je úplne v súlade s duchom regionalizácie, ktorá sa predpokladá v rámci SRP.

Zhrnutie vplyvov